መንግሥት ከምርጫ ወደ ሁለተኛው የዕድገትና ትራንስፎሜሽን ዕቅድ ፊቱን አዞረ
ሙሉ ትኩረቱን በአምስተኛው ጠቅላላ ምርጫ ላይ አድርጎ የቆየው ኢሕአዴግ መራሹ መንግሥት፣ በብሔራዊ ምርጫ ቦርድ በተገለጸው ጊዜያዊ ውጤት መንግሥት መመሥረት መቻሉን ካረጋገጠ በኋላ፣ በጅምር የሚገኘውን ሁለተኛውን የዕድገትና ትራንስፎርሜሽን ዕቅድ ዝግጅት ላይ ትኩረት አደረገ፡፡በብሔራዊ ፕላን ኮሚሽን ባለቤትነትና በ13 ዓብይ ኮሚቴዎች አማካይነት የመጀመርያው ረቂቅ ፕላን ቢዘጋጅም፣ ዝግጅቱ በምርጫውና በሌሎች የተለያዩ ምክንያቶች በተያዘለት የጊዜ ገደብ መካሄድ አልቻለም ተብሏል፡፡ በአሁኑ ወቅት ምርጫው ከሞላ ጎደል በመጠናቀቁ የመጀመርያው የዕድገትና ትራንስፎርሜሽን ዕቅድ ከአንድ ወር በኋላ ተጠናቆ ሁለተኛው ዕቅድ መተግበር መጀመር ስለሚኖርበት፣ መንግሥት ሙሉ ትኩረቱን በዕቅድ ዝግጅቱ ላይ ማድረጉ ታውቋል፡፡የብሔራዊ ፕላን ኮሚሽን ኮሙዩኒኬሽን ጉዳዮች ኃላፊ አቶ ፈቃዱ ለማ ለሪፖርተር እንደገለጹት፣ ቀን ባይቆረጥለትም ሁለተኛው የአምስት ዓመት የዕድገትና ትራንስፎርሜሽን ረቂቅ ዕቅድ ለሚኒስትሮች ምክር ቤት ቀርቦ ይፀድቃል፡፡የሚኒስትሮች ምክር ቤት ዕቅዱን ካፀደቀ በኋላ ኅብረተሰቡ እንዲወያይበት የሚደረግ መሆኑን፣ ከኅብረተሰቡ የሚቀርበው አስተያየት ታክሎበት ለሕዝብ ተወካዮች ምክር ቤት እንደሚቀርብ አቶ ፈቃዱ ጨምረው ገልጸዋል፡፡ምንጮች እንደገለጹት፣ በሚቀጥሉት አምስት ዓመታት በአገሪቱ እየተካሄደ ያሉ የመሠረተ ልማት ግንባታዎችን በአጠቃላይ ለማጠናቀቅ ታቅዷል፡፡ በተለይ በመንገድ መሠረተ ልማት፣ በኤሌክትሪክ ኃይል ማመንጫ፣ በቴሌኮም ማስፋፊያና በባቡር መስመር ግንባታ ከፍተኛ በጀት እንደሚመደብ ለማወቅ ተችሏል፡፡ በምክትል ጠቅላይ ሚኒስትር ማዕረግ የፋይናንስና ኢኮኖሚ ክላስተር አስተባባሪና የመገናኛና ኢንፎርሜሽን ቴክኖሎጂ ሚኒስትሩ ዶ/ር ደብረ ጽዮን ገብረ ሚካኤል፣ በቅርቡ የመሠረተ ልማት ተቋማት ኃላፊዎችን ሰብስበው በአምስት ዓመት ውስጥ የመሠረተ ልማት ግንባታዎችን ማገባደድ እንደሚያስፈልግ መናገራቸውን ምንጮች ገልጸዋል፡፡ ከመሠረተ ልማት ግንባታዎች በተጨማሪ በሚቀጥሉት አምስት ዓመታት በተመረጡ ከተሞች የኢንዱስትሪ ዞኖችን ለመገንባት ታቅዷል፡፡በጠቅላይ ሚኒስትሩ አማካሪ ዶ/ር አርከበ እቁባይ የሚመራው የኢንዱስትሪ ዞን ልማት ኮርፖሬሽን በአዲስ አበባ፣ በሐዋሳ፣ በባህር ዳር፣ በመቐለ፣ በኮምቦልቻና በድሬዳዋ ከተሞች በአሥር ቢሊዮን ዶላር ወጪ የኢንዱስትሪ ዞኖችን በሰፊው የማልማት ዕቅድ እንዳለው ተገልጿል፡፡ ይህ ዕቅድ ኢትዮጵያ በ2017 ዓ.ም. መካከለኛ ገቢ ካላቸው አገሮች ተርታ እንድትሠለፍ የማድረግ አቅም እንዳለው በመንግሥት ከፍተኛ ባለሥልጣናት ታምኖበታል፡፡ነገር ግን ምንጮች እንደለገጹት፣ እስካሁን በሁለተኛው የአምስት ዓመት ዕቅድ የሚካተቱና የማይካተቱ ዝርዝር ፕሮጀክቶች አልታወቁም፡፡ ለምሳሌ ሰኔ 30 ቀን 2007 ዓ.ም. በሚጠናቀቀው የአምስት ዓመት ዕቅድ ትልቅ ትኩረት ተሰጥቶት የነበረው በመላ አገሪቱ የሚገኙ ቀበሌዎችን የሚያገናኝ መንገድ ግንባታ፣ በሁለተኛው ዕቅድ መካተቱ ወይም አለመካተቱ አልታወቀም፡፡ሁሉን አቀፍ የገጠር መንገድ ግንባታ ፕሮግራም ሲካሄድ የቆየው በማዕከላዊ መንግሥት በሚመደብ የምዕተ ዓመቱ የልማት ግቦች ልዩ በጀት ነበር፡፡ በአሁኑ ወቅት የምዕተ ዓመቱ የልማት ግብ ፕሮግራም በመጠናቀቁ በ2008 ዓ.ም. የሚመደብ በጀት የለም፡፡  